Mapmaipane,
sun Yahudi yala nesaladi ila kalemna taru,
Kaplemna Kailya Kalemna ataru konum damai kupupa,
Yesus cap,
er wepra deiamu neng cap,
Yerusalem mutu bei.
Yahudi yala nesaladi,
Allah karena tep,
ila domi ati damda,
nimi weik bulupra kunmai.
Akati damda,
gam kure keca kunumna neng weik bukmai.
Ada,
Yahudi nesaladi,
‘Allahdi nun mali kun keca tep poptapsetu dinin,
nun yo pununa tep,
gam keca popmepedi,
er tep karepmepepa,
nun malinge gum kupra deipkuser’ tenen,
akeca popra karerami.
Tonda,
‘Allah er gispal dona tep,
gam keca popra,
Allah karepkamenga cadi,
akeca kunupkung’ tenen,
gam keca kunumna deiyo neng weike akati damai kunmai.
Anengdi,
sapi bisam cap,
domba cap,
yal ma cap,
kunumai.
Tonda,
anesala dana-dana tara mutu yumadi kareryakanmaiya tep,
co bo kunupra dengdarami neng cap,
Allah er si eremna ati dampu sun meja deipra pel donmai.
Sun yuma ukunmaiya tep,
Yesusda yu kupupa,
tapu doprapudi,
nimi bongona keca wipra,
aneng sun nong deiki bongopra,
bura tara enepra dokotenmau.
Ada,
‘Allah karena ati damda,
apel men dopkung’ tenen,
aneng cap,
sun sapi cap,
domba cap yuma,
bura tara dokotenmaue.
Sun co bo kunupra dengdarami neng tep ngeda,
sun meja tamupra yamuptapudi,
sun gel uang yuma yamupra donokropu.
Akeca kunumna neng peda,
akati dam di bura tara enepra dokotenmau.
Yal ma kunumai neng tep,
“Ama dopra,
bendopso.
Ne nai Allah,
er mambul atida,
tali akeca-keca yuma kunumnai,
pasar utopu ati gum tep,
sun waria tep,
akati damai akeca-keca yuma kunumarum do?”
pepra wenepu.
Anesala yuma tep wenepra bura dokotepupa,
Yesus erdi wepra deiamu nengdi,
Allah upu neitamai sekami upu kange di ton cap tenepi.
Sun tenepi upuda ake.
‘Naie,
nesala yumadi kan ila mambul ati tep,
‘Gisal donkameng’ tenen,
pio pe deipra pel dopnyopda,
kange mun keca weik kupkamnere.’
Yesusdi,
aneng yuma enepra bura dokotepupa,
sun Yahudi yala deiyo nengdi,
er tep pepi.
“Uda,
‘Allahdi angebo dokotepupa,
pel dorure’ tenen,
‘Teka tenepketepe’ tenen,
nimi men kupmanto keca,
ware pel dopkuserem do?
Anesala bura dokotepmarumada,
ware ngebodi deiyo keca karepkeua deiki di,
kunmarem do?”
pepra wenepi.
Upepipa,
Yesusdi upepu.
“Akatida,
uruptaprumyopda,
ue weneri tumi deiki di,
ne kange di ton cap dopnedi,
telep kupra deipkamne,”
pepu.
Upepupa,
sun Yahudi yala deiyo nengdi tamupra pepi.
“Gume.
Akati Allah er gispal dona cap,
er si eremna cap tep doami atida,
ue denge weike,
keteng tamun 46 tahun deiki di doamiya tep,
kanda ware kupra deiki di ue weneri tumi deiki dipu kange di ton cap erepra doptum do?
Angeda men kupmanto,”
pepi.
Upepi dinin,
Yesusdi,
“Akati,”
pepu ngeda,
tali ati sisa tep men pepu.
Tonda Allah er si eremna ati tep men pepu.
Domopudi,
ati pepu.
Dinino,
ati upu pepunge deiyoda,
er pe nong tep pepdau.
Adeiyo tep pepka cadi,
amenda taru mali nengdi Yesus popipa,
depu dinin,
Allahdi kange di tamupra Yesus gam bukra deipu pangeda,
er nyapuda,
‘Uo,
ange deiyo tep pepseue’ tenen,
betapra tenepidi,
kael kepi.
Ukupu dingeda,
menop taru Allah upu sekaminge cap,
Yesusdi pepunge cap tep,
teka tenepi.
Uda,
Yesusda,
Kaplemna Kailya Kalemna taru neitamai,
Yerusalem mutu neitamai kunmaudi,
anesalada,
‘Allahdi angebo dokotepupa,
pel donmare,
tenepmengedi,
kael kepkamneng’ tenen,
nimi men kupmanto keca,
pel weik donmaupa,
nesala weik dinmai.
Dinmaiya cadi,
Yesus tep teka tenepi.
Sundi Yesus tep kange deipra teka tenepi dinino,
Yesusdi nesala yuma sun kange dipru neitamai kwamu keca konum kael keamnga tep,
Yesusdi amutu nesala yuma tep ngeda,
kange men deriramudi,
er kuramu keca yuma sun tep katuai men lap peramu.
Yesusdi,
‘Uo,
anengdi,
“Yesusda tek ngebo kurure,”
pepnetenge’ tenen,
men putaramu.
Nimi dipru neitamai kure kecada,
er konum kael keamnga tep,
anesala yuma tep,
‘Sun tek neng,
telep kununge’ tenen,
sun tep er kange men deriramu.